CELEX: 62019TN0099
Language: lt
Date: 2019-02-18 00:00:00
Title: Byla T-99/19: 2019 m. vasario 18 d. pareikštas ieškinys byloje Magnan/Komisija

17.6.2019   
            
            
               LT
            
            
               Europos Sąjungos oficialusis leidinys
            
            
               C 206/42
            
         
      2019 m. vasario 18 d. pareikštas ieškinys byloje Magnan/Komisija
      (Byla T-99/19)
      (2019/C 206/47)
      Proceso kalba: prancūzų
      
         Šalys
      
      
         Ieškovas: Nathaniel Magnan (Provanso Eksas, Prancūzija), atstovaujamas advokato J. Fayolle
      
         Atsakovė: Europos Komisija
      
         Reikalavimai
      
      Ieškovas Bendrojo Teismo prašo:
      
                  —
               
               
                  pripažinti šį ieškinį dėl Komisijos neveikimo ir deliktinės atsakomybės pagal SESV 340 straipsnį priimtinu;
               
            
                  —
               
               
                  pripažinti šį ieškinį dėl 2018 m. gruodžio 20 d. Komisijos laiške esančio sprendimo, kuriuo numanomas atsisakymas veikti, panaikinimo priimtinu;
               
            
                  —
               
               
                  dėl esmės, pirma,
                  
                              —
                           
                           
                              priimti sprendimą nurodant, kad Sveikatos draudimo įstatymo 55 straipsnio a punktas pažeidžia:
                              
                                          —
                                       
                                       
                                          SLAJ 2 (diskriminacijos draudimas), 7 (teisė į vienodas sąlygas) ir 13 (status quo įpareigojimas) straipsnius;
                                       
                                    
                                          —
                                       
                                       
                                          Direktyvos 2005/36/EB dėl profesinių kvalifikacijų pripažinimo 55 straipsnį;
                                       
                                    
                        
                              —
                           
                           
                              pripažinti, kad Ženevos kantono horizontalioji direktyva, susijusi su „Įdarbinimo procedūra viešosios teisės reglamentuojamose institucijose ir subsidijuojamuose subjektuose“ pažeidžia Europos bendrijos bei jos valstybių narių ir Šveicarijos Konfederacijos susitarimą dėl laisvo asmenų judėjimo (toliau — SLAJ), ir, kad visos kitos Šveicarijos federacinio lygmens įstatymo leidėjo nuostatos dėl nacionalinio prioriteto pažeidžia SLAJ;
                           
                        
                              —
                           
                           
                              savo ruožtu pripažinti, kad Europos Sąjungos šalys narės netaiko diskriminacinių priemonių Šveicarijos piliečiams;
                           
                        
                              —
                           
                           
                              nustatyti Komisijos, kuri turi užtikrinti sutarčių taikymą, tarp jų ir teisėtų lūkesčių bei gydytojo Magnan Nathaniel įgytų teisių teisinio tikrumo principų įgyvendinimo užtikrinimą, neteisėtą neveikimą;
                           
                        
                              —
                           
                           
                              nustatyti priežastinį ryšį tarp Komisijos neteisėto neveikimo ir gydytojo Magnan Nathaniel patirtos žalos;
                           
                        
                              —
                           
                           
                              pripažinti Komisiją kalta dėl įsipareigojimų nevykdymo;
                           
                        
                              —
                           
                           
                              priteisti iš Komisijos atlyginti 1 141 198,10 EUR (vieną milijoną šimtą keturiasdešimt vieną tūkstantį šimtą devyniasdešimt aštuonis eurus ir 10 centų; 2019 m. sausio 7 d. 11:39 UTC valiutos kurso vertė), kas atitinka 1 281 444 CHF (vieną milijoną du šimtus aštuoniasdešimt vieną tūkstantį keturis šimtus keturiasdešimt keturis Šveicarijos frankus), žalą, patirtą nuo 2013 m. dėl Komisijos deliktinės atsakomybės pagal SESV 340 straipsnį, gydytojui Magnan Nathaniel;
                           
                        
                              —
                           
                           
                              priteisti iš Komisijos po 500 EUR (penkis šimtus eurų) besitęsiančios ekonominės žalos, nuolatinės ir dabartinės, kuri yra lygi vienos dienos ekonominei žalai iki Šveicarijos Konfederacija laikysis SLAJ ar sutarties šalies pasitraukimo pagal SESV 340 straipsnį dėl įsipareigojimų nevykdymo, už kiekvieną dieną gydytojui Magnan Nathaniel;
                           
                        
            
                  —
               
               
                  antra,
                  
                              —
                           
                           
                              nustatyti, kad 2018 m. gruodžio 20 d. Komisijos atsakymo laiškas yra sprendimas dėl atsisakymo;
                           
                        
                              —
                           
                           
                              panaikinti šį sprendimą dėl Komisijos atsisakymo veikti prieš Šveicarijos Konfederaciją dėl sutarčių pažeidimo ir patirtos žalos neatlyginimo.
                           
                        
            
         Ieškinio pagrindai ir pagrindiniai argumentai
      
      Grįsdamas ieškinį ieškovas remiasi penkiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad Šveicarija nesilaiko Europos bendrijos bei jos valstybių narių ir Šveicarijos Konfederacijos susitarimo (OL L 114, 2002, p. 6) ir 2005 m. rugsėjo 7 d. Europos Parlamento ir Tarybos direktyvos 2005/36/EB dėl profesinių kvalifikacijų pripažinimo (OL L 255, 2005, p. 22) reikalavimų. Ieškovas teigia, kad 2013 m. liepos mėnesį Šveicarijos Konfederacija priėmė nuostatą, ribojančią gydytojų įsikūrimą perteklinėse zonose, kuriose taikomas privalomasis Šveicarijos sveikatos draudimas. Ši nuostata yra diskriminuojanti dėl pilietybės, nes ji netaikoma gydytojams, turintiems 3 m. patirtį Šveicarijos universitetų ligoninėse.
               
            
                  2.
               
               
                  Antrasis ieškinio pagrindas grindžiamas tuo, kad Europos Sąjungos šalys narės netaiko diskriminacinių priemonių Šveicarijos piliečiams tarptautinės teisės abipusiškumo principo pagrindu. Ieškovo nuomone, Teismas turėtų nustatyti šį faktą.
               
            
                  3.
               
               
                  Trečiasis ieškinio pagrindas grindžiamas Komisijos neteisėtu neveikimu, kai pastaroji turi įsipareigojimą veikti pagal ES sutarties 17 straipsnio 1 dalį ir pagrindines Europos Sąjungos piliečių teises. Ieškovas šį pagrindą sieja su teisėtų lūkesčių ir teisinio tikrumo dėl įgytų teisių principais.
               
            
                  4.
               
               
                  Ketvirtasis ieškinio pagrindas grindžiamas tuo, kad Komisija neatsakė į ieškovo pakvietimą skubiai veikti, o tai reiškia neigiamą sprendimą.
               
            
                  5.
               
               
                  Penktasis ieškinio pagrindas grindžiamas Komisijos deliktine atsakomybe dėl neveikimo pagal SESV 340 straipsnį.